KIRJALLINEN KYSYMYS E-2031/02 esittäjä(t): Emilia Müller (PPE-DE) komissiolle. Kaukoliikennelinja-autojen painorajojen ylitykset.



Virallinen lehti nro 192 E , 14/08/2003 s. 0042 - 0042



KIRJALLINEN KYSYMYS E-2031/02 esittäjä(t): Emilia Müller (PPE-DE) komissiolle (9. heinäkuuta 2002) Aihe: Kaukoliikennelinja-autojen painorajojen ylitykset Saksalainen linja-autoyrittäjä osti vuonna 2000 kaukoliikennelinja-auton. Vuonna 2002 kyseinen linja-auto punnittiin ensimmäisen kerran matkalla Euroopassa. Kokonaispaino ei siihen mennessä ollut koskaan ollut ongelma, eikä ollut ilmennyt mitään syytä epäillä rekisteriotteessa annettuja valmistajan ja katsastuslaitoksen tietoja. Jälkeenpäin kävi kuitenkin ilmi, että henkilöä kohti sallittu paino oli vain 68 kg, ilman että matkatavaroita ja muuta välttämätöntä kuormaa olisi otettu huomioon. Linja-auto olisi saavuttanut jo noin 30 matkustajan kanssa 18 tonnin kokonaispainon, vaikka sen sallittu matkustajamäärä on 49. Suurempi matkustajamäärä merkitsee painorajan ylitystä ja siitä liittyviä useita tunteja kestäviä pakollisia taukoja punnituspaikoilla, ajoneuvon hankkimista ylipainon aiheuttaneiden matkatavaroiden kuljettamiseksi, sakkoja ja vakuutusturvan menettämistä. Siksi seuraavat kysymykset komissiolle: 1. Onko perusteltua määrätä sakkoa linja-autoyritykselle, kun periaatteessa virhe on rekisteriotteessa ja katsastuslaitoksen antamissa tiedoissa? 2. Onko mahdollista nostaa linja-autojen akselipainoja ja kokonaispainoja Euroopan laajuisesti? 3. Jos on, mitä Euroopan tasolla voidaan tarkkaan ottaen tehdä tällaisten tapausten välttämiseksi tulevaisuudessa? 4. Mitä komissio suosittelee linja-autoyrittäjälle tässä tapauksessa? Loyola de Palacion komission puolesta antama vastaus (27. elokuuta 2002) Tiettyjen yhteisössä liikkuvien tieliikenteen ajoneuvojen suurimmista kansallisessa ja kansainvälisessä liikenteessä sallituista mitoista ja suurimmista kansainvälisessä liikenteessä sallituista painoista 25. heinäkuuta 1996 annetussa neuvoston direktiivissä 96/53/EY(1) vahvistetaan kaksiakselisten moottoriajoneuvojen suurimmaksi sallituksi painoksi 18 tonnia (liitteessä I oleva 2.3.1 kohta), jotta ne voivat liikkua vapaasti unionin alueella. Se, että Saksassa on annettu tyyppihyväksyntä kaukoliikennelinja-autolle, jonka suurin sallittu matkustajamäärä on 49 (todennäköisesti ilman matkatavaroita), ei vapauta liikennöijää noudattamasta mainitun direktiivin suurinta sallittua painoa koskevaa säännöstä kansainvälisessä liikenteessä. Kaukoliikennelinja-autojen suurimman sallitun kokonaispainon tai akselipainon korottaminen Euroopan tasolla vaatisi mainitun direktiivin muuttamista, mikä ei kuitenkaan ole suunnitteilla tässä vaiheessa. Myös ajoneuvojen suurimpia sallittuja mittoja koskevan direktiivin 96/53/EY muuttamisesta 18. helmikuuta 2002 annetun Euroopan parlamentin ja neuvoston direktiivin 2002/7/EY(2) johdanto-osan kappaleessa 5 sanotaan selkeästi, että ajoneuvojen enimmäispainoja ja -mittoja koskevien yhdenmukaistettujen sääntöjen olisi pysyttävä vakaina. On syytä mainita, että eri jäsenvaltiossa sovelletaan kaukoliikennelinja-autojen tyyppihyväksyntään erilaisia teknisiä vaatimuksia. Tämä ei kuitenkaan tarkoita sitä, etteivät direktiivin 96/53/EY säännökset syrjäyttäisi kansallisia vaatimuksia. Lisäksi direktiivin 2001/85/EY(3) tultua voimaan 13. helmikuuta 2004 aletaan soveltaa uusiin ajoneuvotyyppeihin yhteisön tyyppihyväksyntää. Yhdenmukaistetut säännökset eivät kuitenkaan missään tapauksessa voi syrjäyttää direktiivin 96/53/EY säännöksistä johtuvia velvoitteita. (1) EYVL L 235, 17.9.1996. (2) EYVL L 67, 9.3.2002. (3) Euroopan parlamentin ja neuvoston direktiivi 2001/85/EY, annettu 20. marraskuuta 2001, matkustajien kuljetuksessa käytettäviä, kuljettajan istuimen lisäksi enemmän kuin kahdeksan istuinta käsittäviä ajoneuvoja koskevista erityissäännöksistä sekä direktiivien 70/156/ETY ja 97/27/EY muuttamisesta (EYVL L 42, 13.2.2002).